Honda XL125V Varadero

Honda XL125V Varadero on Hondan vuodesta 2001 valmistama, kevytmoottoripyörien A1-luokkaan sijoittuva matkaenduro nelitahtisella nestejäähdytteisellä 125cc V2-moottorilla. Moottorin teho on suurin A1-luokassa sallittu 11 Kw eli 15 hv kierrosluvulla 11 000/min. Varadero-mallia valmistettiin kahdella 22 mm alipaine- eli CV-kaasuttimella varustettuna mallitunnuksella JC32 Honda-Montesa S.A.:n tehtaalla Barcelonassa vuosille 2001-2006, sekä EURO 3-päästönormit täyttävällä polttoaineen ruiskutuksella ja hieman uudistetulla muotoilulla edelleen mallitunnuksella JC32 vuosille 2007-2009 [tietolaatikon kuva; vuosien 2006-2009 Varadero 125). Viimeiset vuodet 2010-2012 Varaderoa valmistettiin mallitunnuksella JC49 Honda-Italian tehtaalla Atessassa, edelleen varustettuna polttoaineen ruiskutuksella. Kaasutinmallin 2001-2006 Product Code Number (PCN) oli "KPC", uudempien PCN-tieto puuttuu vielä.
Honda XL125V Varaderon tekninen rinnakkaismalli on Honda VT125C/C2 Shadow: molemmissa käytetty korkean puristuspaineen V2-moottori on tarkka polttoaineen laadusta, ja Suomen 95-oktaanisten polttoaineiden alle vaaditun 91 jäävän "Anti Knock Index":in vuoksi kummassakin mallissa on ilmennyt nakutusvaurioita. Tällöin hieman ennen aikojaan syttyvän seoksen paineiskut aiheuttavat poikkeuksellisen väsymismurtuman männän lakeen: se tulkittiin aluksi väärin materiaalivirheeksi, koska ongelman juurisyy oli jäänyt havaitsematta. Myös Shadow-kirjoituksessa mainittua nokka-akseleiden "6003"-kuulalaakereiden kuivumista pitkillä ajotauoilla esiintyy Varadero 125:ssa, eli kuvatut varotoimet ovat paikallaan siinäkin harmien välttämiseksi. 
Hondan V2-moottorilla varustetun kevytmoottoripyörä-malliparin suoritusarvot ovat reilun koon ja painon vuoksi hieman heikommat kuin pienikokoisissa tavallisissa kevytmoottoripyörissä: niiden kohderyhmäksi oli jo suunnitteluvaiheessa otettu aikuinen väki, mikä Euroopan silloisten ajokorttisäännösten vuoksi sai ajaa autokortillaan enintään 125-kuutioista moottoripyörää. Kummankin huoltoväli on poikkeuksellisen pitkä, 12.000 km, ja pieni V2-moottori on kokemustietona sekä erittäin luotettava että poikkeuksellisen pitkäikäinen. Suuren polttoainesäilön ja rauhallisessa ajossa kohtuullisten polttoaineen kultuslukemien vuoksi Varadero 125 voi savuttaa moottoripyörissä varsin harvinaisen, jopa yli 400 kilometrin toimintamatkan polttoainetäydennysten välillä. Varadero 125:n suuri koko vaatii kuitenkin veronsa korkeita matkanopeuksia käytettäessä, jolloin kulutuslukema 100 kilometrillä saattaa nousta tavanomaisesta noin 3 litrasta jopa 5 litraan. Ranskalaisen Moto-Station -sivuston "Maxitest"-lukijatekstien keskikulutuslukema on ruiskutusmallissa vajaat 0,5 litraa pienempi kuin kaasutinmallissa. Haluttujen polttoaineen ruiskutuksella varustettujen mallien hintataso on etenkin Keski-Euroopassa hyväkuntoisena alkuperäisen myyntihinnan tasoa, ja tarjontaa niukasti. Vastapainona XL125V Varadero on malliparinsa VT125C Shadown tavoin ällistyttävän pätevä matkapyörä: CBR-mallien ohella V2-kaksikko on ollut suosittu 125-kuutioisilla moottoripyörillä saavutetuissa "Iron Butt Finland":in pitkän matkan ajosuorituksissa (perussuoritukset 1 000 mailia / 1 600 kilometriä 24 tunnin sisään). 
Varustelu.
Kookas XL125V-malli, minkä mitat ja olemus erosivat huomattavan vähän suuremmasta Honda XL1000 Varadero -variantista, oli suosittu matkaenduro. Honda tarjosi sekä kaasutinmalliin 2001-2006 että ruiskutusmalliin 2007-2009 laajan valikoiman "Hondaline"-tarvikkeita.